Sårende konspirasjonssludder
En så ekstrem og alvorlig hendelse som et terrorangrep, fører alltid til friske konspirasjonsteorier. Det er for eksempel mange som i fullt alvor hevder at det aldri var noe fly som traff de to tårnene i New York den 11. september 2001. På internett kan man også finne tusenvis av spekulasjoner om at det egentlig var Israel som sto bak 11. september. Atter andre har aldri forsonet seg med den offentlige versjonen av omstendighetene rundt drapet på John F. Kennedy i Dallas i 1963. Ikke til å unngå Tanken om at det er en kobling mellom forholdet mellom Israel og Norge, og Anders Behring Breiviks massakre på uskyldig AUF-ungdom, er heller ikke ny. Lignende teorier har stått på trykk i avisen Jerusalem Post. Og forsker Ola Tunander på fredsforskningsinstituttet PRIO ble hardt kritisert da han gjorde rede for noen av de samme hypotesene i Nytt Norsk Tidsskrift før jul i fjor. Folk må selvfølgelig ha lov til å fremlegge konspirasjonsteorier så mye de vil. Det er ikke til å unngå. Bør gå i seg selv Uansett hvor grundig og åpen rettssaken mot Anders Behring Brevik vil bli, og uansett hvor grundig 22. juli-kommisjonens arbeid kommer til å være, er jeg sikker på at konspirasjonsteoriene rundt 22. juli kommer til å florere i mange år. Men de som fremsetter slike teorier bør likevel gå i seg selv. Særlig når de krenker etterlatte og berørte. Ekkelt sludder At Per Haakonsen mener Utøya, og faktisk også Alexander Kielland-ulykken, kan ha en sammenheng med forholdet mellom Israel og Norge er ikke bare sludder. Det er ufølsomt og ekkelt sludder. At det blir fremsatt på et Krf-møte, og til og med møtt med en viss forståelse fra lederen av Sarpsborg KrF, gjør ikke saken bedre. Men kan lure på hva slags gudsbegrep enkelte i KrF har, når de hinter om at massedrapene på Utøya er en slags straff fra Gud. Underforstått: Hadde vi hatt et bedre forhold til Gud, kunne vi kanskje unngått det. Ville lederen for Sarpsborg KrF gjentatt dette tøvet i møte med en mor og en far som har mistet et barn på Utøya?
Å hevde at massedrapene på Utøya er en advarsel fra Gud, er hundre prosent usmakelig.